9. schôdza NR SR - 12.deň - B. popoludní
Dátum: 2024-02-20
Poslanec: Pollák, Peter (SLOVENSKO)
Druh vystúpenia: Vystúpenie v rozprave

150. Ďakujem veľmi pekne, pán predsedajúci. Je to také symbolické, že rokujeme teraz o bode, ktorý hovorí o preukazovaní pôvodu majetku. Je to rovnako, je to tá istá téma, o ktorej písal Jano Kuciak. A Jano Kuciak v tento deň pred šiestimi rokmi bol zavraždený. Je to naozaj veľmi symbolické, že práve v tento deň predkladáme my z hnutia SLOVENSKO takýto návrh zákona a rokujeme o tomto návrhu. Zajtra si zároveň väčšina Slovákov pripomenie vraždu zavraždeného novinára s jeho snúbenicou, ktorí zomreli, resp. Ján Kuciak zomrel iba preto, lebo odhaľoval pravdu a zomrel kvôli svojej práci. My ako hnutie sme vždy stáli na strane občanov, obyčajných ľudí, ktorí často potrebovali ju... potrebovali reálnu pomoc. Štát im ju mnohokrát nezabezpečil, my sme sa ju snažili však vždy poskytnúť. Práve pri rozhovoroch s obyčajnými ľuďmi v regiónoch, ale aj naďalej počúvame o veľkej korupcii, ktorá bola všade zakorenená dlhé roky. Aj naj... aj napriek nášmu rozviazaniu rúk orgánom činným v trestnom konaní aj oni mali niekedy problém s veľkou korupciou, ktorá sa rozbiehala na mnohé smery. Mnohí ľudia z úradov či štátnych orgánov majú v chudobných regiónov drahé autá, obrovskú haciendu s pozemkom na najlukratívnejších miestach v daných lokalitách, často s krásnym výhľadom. A to platí aj o niektorých podnikateľoch, ktorí majú vďaka ich obrovskému aj nelegálnemu nadbodu... nabo... nabud... nadobudnutému bohatstvu veľký vplyv na každodenné dianie, a nielen v regiónoch. Takýto fenomén sa šíri ale aj medzi najvyššie postavenými politikmi, predstaviteľmi vlády či politickými nominantmi. Moji kolegovia v svojich predchádzajúcich rozpravách menovali konkrétne mená, alebo teda o konkrétnych aktérov o tom, ako nevedia preukázať svoj, pôvod svojho majetku. Ja budem skôr taký všeobecný a budem rozprávať o návrhu zákona. Existuje veľa prípadov, kedy aj politici či politickí nominanti naozaj nevedeli vysvetliť, odkiaľ peniaze získali na svoje majetky, byty, domy či pozemky. No a keď sa o to začínajú zaujímať novinári, mnohí z týchto ľudí z politiky pred nimi jednoducho utekajú, niekedy odmietajú odpovedať alebo ich proste zvysoka ignorujú. Žijeme však v demokratickom politickom systéme, ktorého základom má byť okrem iného spravodlivosť. Faktom ale aj naďalej ostáva, že spravodlivosť platí pre niektorých ľudí viac a pre niektorých ľudí menej. Spravodlivosť je podobná s ľudskými právami, o ktoré sa mnohí začnú zaujímať iba vtedy, keď sa začínajú týkať ich samých alebo ich najbližších ľudí. Na rozdiel od vysoko postavených ľudí mnohí obyčajní ľudia sa ani dlhoročným dožadovaním k spravodlivosti nevedeli dostať, či už preto, že nemali kontakty, financie alebo boli z nejakého dôvodu jednoducho vopred diskriminovaní. Existuje na to mnoho príplak... príkladov, napr. aj z rómskej komunity, či už ide o bývanie, zdravotníctvo alebo vzdelávanie rómskych detí. Práve mnohé skorumpované osoby v regiónoch s vysokým počtom rómskych komunít využívajú svoju pozíciu aj na úžeru či iné trestné činy. Hlavne z týchto dôvodov je zákon o preukazovaní pôvodu majetku, ktorý sa prijal v roku 2010, veľmi dôležitý. Riešil totiž podmienky a postup orgánov verejnej moci pri odnímaní nelegálne nadobudnutého majetku fyzickým alebo aj právnickým osobám, ktorí ho nadobudli podľa rozhodnutiu... rozhodnutia súdu nelegálne. Ak teda orgán verejnej moci zistil alebo mal dôvodné podozrenie, že majetok fyzickej alebo právnickej osoby nadobudnutý z nelegálnych príjmov, má povinnosť okamžite kontaktovať finančnú políciu. Finančná polícia potom podľa vlastného vyšetrovania alebo práve na základe poda... podobného podnetu koná podľa zákona o preukazovaní majetku. Tento zákon mal byť minimálne na papieri pilierom boja proti korupcii v našej krajine. Žiaľ, nestalo sa tak. Jeho dopad na najvyššie poschodia korupcie boli, bol doslova nulový a riešil sa ním, riešili sa ním iba nejaké susedské spory. Vyše desať rokov po prijatí návrhu nie sú známe prípady, kedy by štát na základe tohto zákona zhabal nelegálne nadobudnuté príjmy. Podľa spôsobu fungovania tohto zákona, ale aj podľa medializovaných informácií Generálnej prokuratúry možno zákon jednoducho obísť. Dá sa to buď účelovým rozdelením majetku podozrivého ešte počas konania a preukazovaní jeho pôvodu alebo využitím neobvyklých obchodných operácií. Takýmto spôsobom sa následne nemusí štátu vždy podariť zaistiť nelegálne získaný majetok, ako to bolo vo viacerých prípadoch, kedy sa súdy pokúšali tentro... tento konkrétny zákon využiť. Práve z tohto dôvodu je veľmi dôležité, aby sme tento návrh upravili tak, aby pomáhal k prešetrovaniu podvodov aj na najvyššej vládnej či politickej úrovni, ako je to v mnohých iných krajinách Európskej únie. Práve u našich susedov majú zákony nastavené tak, že bez problémov fungujú, a vždy, keď tak súd rozhodne, nemajú problém zhabať nelegálne získaný majetok. Tento návrh zákona teda cieli na zlepšenie predošlého zákona o preukazovaní pôvodu majetku kvôli jeho súčasnej nefunkčnosti pri odnímaní nelegálne nadobudnutého majetku alebo napomáhaniu riešení podvodov a korupcie, a nielen na tých najvyšších miestach politiky. Preukazovanie pôvodu už nebude spočívať v konaní vedenom orgánmi činnými v trestnom konaní, ale v dostatočnom zdanení nepreukázaných príjmov aj majetku a tiež vyrubením penále daňovým úradom. Tento systém bude viac efektívnejší ako ten, ktorý priniesol predošlý zákon z roku 2010. Hlavný prínos je, že zabezpečí lepšie odhaľovanie zatajovaných či nezdanených príjmov a na ich základe zabezpečí odobratie nelegálne nadobudnutého majetku správnym a ústavným spôsobom, lebo základom pre fungujúci demokratický štát je okrem niektorých inštitútov demokracie aj minimálna, resp. žiadna korupcia a férová hospodárska súťaž. Práve tento návrh zákona dokáže do veľkej miery zabezpečiť oba tieto nesmierne dôležité veci. Chcem naozaj poprosiť všetkých poslancov či už opozície, alebo koalície, aby sme tento návrh zákona postúpili do druhého čítania, a následne, ak prebehne diskusia, a teda sme ochotní sa rozprávať o prípadných pozmeňujúcich návrhoch, nech tento návrh zákona naozaj dostane zadosť. Ďakujem vám veľmi pekne a verím, že tento návrh zákona posunieme do druhého čítania.